Boštjan Ferk se je rodil leta 1979 na Ptuju, kjer je zaključil osnovno šolo in gimnazijo. Leta 2003 je pod mentorstvom prof. dr. Bojana Bugariča diplomiral na Pravni fakulteti Univerze v Ljubljani z naslovom diplomske naloge “Razvojna regija kot priložnost za Slovenijo” ter nadaljeval s študijem na magistrskem programu Javna uprava z neposrednim prehodom na doktorski študij. Doktorski študij je zaključil leta 2013, ko je pod mentorstvom prof. dr. Rajka Pirnata obranil doktorsko disertacijo z naslovom “Pogodba o javno-zasebnem partnerstvu”.

Svoje strokovno znanje s področja javno-zasebnih partnerstev izpopolnjuje z udeležbo na konferencah in seminarjih s tega področja doma in v tujini, pa tudi z nekoliko daljšimi študijskimi izpopolnjevanji v tujini: stažiranje na Sodišču Evropske unije v Luksemburgu, raziskovalno delo v Dublinu na Irskem, raziskovalno delo na Inštitutu Maxa Plancka za mednarodno in primerjalno pravo v Hamburgu.

Njegova bibliografija obsega številne prispevke doma in v tujini. Je soavtor monografije z naslovom Javne službe, državne pomoči in javno-zasebna partnerstva, ter avtor monografije z naslovom **Pogodba o javno-zasebnem partnerstvu**. Slednja je nastala na podlagi doktorske disertacije in je dopolnjena z zakonodajnim paketom EU o javnem naročanju in koncesijskih pogodbah iz leta 2014.

Boštjan Ferk je uvrščen na listo domačih arbitrov Stalne arbitraže pri Gospodarski zbornici Slovenije. V okviru Upravne akademije pri Ministrstvu za javno upravo nastopa kot izvajalec seminarjev in izobraževanj na temo javno-zasebnega partnerstva in javnih naročil.

Trenutno je zaposlen, kot direktor Inštituta za javno-zasebno partnerstvo, odgovoren predvsem za področje javno-zasebnega partnerstva, javnih naročil in javnih služb. V okviru svojega dela si prizadeva akademsko in raziskovalno delo nadgraditi z implementacijo projektov v praksi. V zadnjem obdobju je posebno pozornost namenil projektom javno-zasebnih partnerstev, ki se financirajo s pogodbenimi prihranki energije.